**Magánszemélyek kommunális adója**

**1. Ügyleírás:**

A magánszemélyek kommunális adójának alanya az, aki a naptári év első napján az ingatlan tulajdonosa. Több tulajdonos esetén a tulajdonosok tulajdoni hányadaik arányában adóalanyok. Amennyiben az ingatlant az ingatlan-nyilvántartásba bejegyzett vagyoni értékű jog terheli, az annak gyakorlására jogosult az adó alanya.

Valamennyi tulajdonos által írásban megkötött és az adóhatósághoz benyújtott megállapodásban a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.

Hajdúhadház Város Önkormányzata képviselő-testülete a magánszemélyek kommunális adójáról a 21/2012.(XI.30.) önkormányzati rendeletében (a továbbiakban: Rendelet) rendelkezett.

A rendelet alapján a magánszemélyek kommunális adója alól mentes a nem lakás céljára szolgáló épület, épületrész.

A rendelet szerint a 70. életévét betöltött adóalany, a 70. életévének betöltését követő év első napjától 50 százalékos kedvezményben részesül az adó megfizetése alól.

A magánszemélyek kommunális adója alól mentes az az ingatlan, amelyben Hajdúhadházon érvényes bejelentett lakcímmel rendelkező és ott életvitelszerűen élő, a helyi polgárőr egyesületben aktív tagsággal rendelkező személy él, feltéve, hogy az egyesület elnökének igazolása alapján, éves szinten 96 munkaórát elérő szolgálatot teljesített. Az adómentesség az adóalany kérelme alapján, az önkéntességet követő adóévben, évente egy ingatlan vonatkozásában érvényesíthető.

Ha az adóalany az adókedvezményre és az adómentességre is jogosult, akkor az adómentességet veheti igénybe.

Az adó mértéke adótárgyanként, illetve lakásbérleti jogviszonyonként évente 16.000.- Ft. A 2025. évet követően a magánszemélyek kommunális adója a tárgyévet megelőző évi magánszemélyek kommunális adó mértékének a tárgyévet megelőző második évre vonatkozó, a Központi Statisztikai Hivatal által közzétett éves fogyasztóiár-indexxel valorizált összege, amelyet 100 forintra kerekítve kell megállapítani. Az előbbiek szerint megállapított adó mértéket Hajdúhadház Város Önkormányzata internetes honlapján a tárgyévet megelőző év október 31-ig közzéteszi.

Az adózónak a magánszemélyek kommunális adójáról az adókötelezettség keletkezését, illetve változását követő tizenöt napon belül kell adatbejelentését teljesítenie. Nem kell újabb adatbejelentést benyújtani mindaddig, ameddig az adóalany körülményeiben, az adó tárgyában nem következik be adókötelezettséget érintő változás.

Az adózó a magánszemély kommunális adóját a naptári évben félévente, két egyenlő részletben - végrehajtható okirat alapján - március hónap tizenötödik napjáig, valamint szeptember hónap tizenötödik napjáig fizeti meg.

**2. Az ügyintézéshez szükséges okiratok, dokumentumok, űrlapok:**

tulajdoni lap másolat

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon:  06-52-384-103

Email: adocsoport@hajduhadhaz.hu

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:**

Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Pénz- és Adóügyi Iroda

4242 Hajdúhadház, Bocskai tér 1. szám

|  |  |
| --- | --- |
| Hétfő | 07:30 - 12:00 |
| Kedd | 07:30 - 12:00 |
| Szerda | 13:00 - 17:30 |
| Csütörtökön | és Pénteken nincs ügyfélfogadás |
|  |  |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje a bejelentés benyújtásának határidejétől számított 30 nap. Ez időszakon belül kerül sor az adó megállapítására, amiről az érintett adózó határozat formájában értesül. A határidőn túl, vagy az adóhatóság felszólítása nyomán benyújtott adóbejelentés esetén az ügyintézési határidő a bejelentés beérkezése napjától számítódik.

Az adóhatóság határozata ellen önálló jogorvoslatnak van helye. Az adóhatóság végzése ellen önálló jogorvoslatnak akkor van helye, ha azt törvény megengedi, egyéb esetben a végzés elleni jogorvoslati jog a határozat, ennek hiányában az eljárást megszüntető végzés ellen igénybe vehető jogorvoslat keretében gyakorolható.

A fellebbezést és a fellebbezést alátámasztó bizonyítékokat az írásba foglalt döntés közlésétől számított tizenöt napon belül, utólagos adómegállapítás esetén harminc napon belül lehet előterjeszteni. E rendelkezés vonatkozik a fellebbezés elektronikus úton történő benyújtására is.

A fellebbezést a megtámadott döntést hozó adóhatóságnál kell előterjeszteni.

Az első fokú közigazgatási határozat elleni fellebbezés illetéke - ha e törvény másként nem rendelkezik, és a fellebbezés tárgyának értéke pénzben megállapítható - a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5000 forint, legfeljebb 500 000 forint. Ha a fellebbezés tárgyának értéke pénzben nem állapítható meg, a fellebbezés illetéke 5000 forint.

**Az önkormányzati adóhatóság felettes szerve a Hajdú-Bihar Vármegyei Kormányhivatal.**

**7. Eljárási illeték, vagy igazgatási szolgáltatási díj:**

A bejelentés benyújtása díj- és illetékmentes.

**8. Kapcsolódó jogszabályok**

A helyi adókról szóló 1990. évi C. törvény,
Az adózás rendjéről szóló 2017. évi CL. törvény,
Az adóigazgatási eljárás részletszabályairól szóló 465/2017. (XII. 28.) Korm. rendelet,
Az adóigazgatási rendtartásról szóló 2017. évi CLI. törvény,

Az illetékekről szóló 1990. évi XCIII. törvény,

Hajdúhadház Város Önkormányzat képviselő-testületének a magánszemélyek kommunális adójáról szóló 21/2012.(XI.30) számú önkormányzati rendelete.

***A hivatkozott jogszabályok elérhetőek a Nemzeti Jogszabálytár oldalán:*** [***https://njt.hu/***](https://njt.hu/)

***Hajdúhadház Város Önkormányzata Képviselő-testületének hatályos önkormányzati rendeletei elérhetőek a Nemzeti Jogszabálytár Önkormányzati rendeletek tárában:*** [***https://or.njt.hu/***](https://or.njt.hu/)

**9. Kapcsolódó dokumentumok, nyomtatványok:**

Adatbejelentés mkomm

Megállapodás

**A kérelmek benyújtásához kapcsolódó elektronikus űrlapok az E-önkormányzat portálon** keresztül (<https://ohp-20.asp.lgov.hu/nyitolap>) Hajdúhadház Város Önkormányzatát kiválasztva is elérhetőek.